己卯歲除夜大醉
作者：釋德洪
朝代：宋

paragraphs: 昔聞安期生，以術干項羽。
羽無人君量，佯狂輒遁去。
又聞魯仲連，舌有濟世具。
人君欲祿之，高視笑不語。
吁古列僊人，萬事不干慮。
乃肯入世紛，豈非以民故。
翩翩遙增擊，悠然知事悞。
道合人所難，一律無今古。
我生飽憂患，晚有二子慕。
骯髒刺世眼，甚宜著閑處。
一篇引一杯，舉杯揖黎母。